
Összehasonlító vizsgálatok egyes lófajták magzatburok eltávozási idejének sajátosságairól

A tenyészkanca és csikója között már az anyaméhben kialakul egy bensőséges, élettani kapcsolat, melynek kialakításában fontos szerepe van a placentának. A placenta fő feladatai közé tartozik, hogy mechanikai védelmet nyújt a magzatnak, anyagokat alakít át és szintetizál (fruktóz, glikogén, zsír, vitaminok), valamint transzportál. Az anyai és a magzati vér között védőhatárt képez, amivel a magzat számára védelmet nyújt a vírusokkal, baktériumokkal és toxinokkalszemben. Ellés után egy esetleges magzatburok visszamaradás, vagy csupán egy részletének a kanca méhében maradása akár végzetes kimenetelű is lehet a kancára és ez akár tragédiává válhat árván maradt csikója számára is.
Vizsgálataink különböző lófajták magzatburkok-eltávozási idejének összehasonlításárairányultak. Adatainkat öt különböző ménesben gyűjtöttük össze. Az „A” ménes lóállománya kisbéri félvér, a „B” ménes gidrán, a „C” ménes magyar hidegvérű, a „D” ménes angol telivér, az „E” ménes arab vérségű fajtákból állt. Megfigyeléseink során,a 2014. évi ellések alatt, minden kanca esetébenrögzítettük a magzatburok eltávozási időt, valamint az esetleges külső beavatkozásokat is, melyeket szintén elemeztünk. „A” ménes esetében 9 kanca, „B” ménesben 8 kanca, „C” ménes esetében 13 kanca, „D” ménesben 47 kanca, „E” ménes esetében pedig 29 kanca (összesen 106 egyed) ellését követtük nyomon.
Eredményeink szerint a vizsgált fajták esetében a placenta eltávozás átlagos ideje, annak ingadozása és így az azok összevetéséből adódó szórása is eltérő adatokat mutatott. Legalacsonyabb átlagot és szórást tapasztaltunk az angol telivérnél, legmagasabbat pedig a magyar hidegvérű fajtánál. Az ingadozás mértéke legkisebb a kisbéri félvérnél, legnagyobb pedig szintén a magyar hidegvérűnél volt.
Arra a következtetésre jutottunk, hogy az egyes fajták esetében eltérő lehet a magzatburok eltávozási ideje, ezért célszerű lenne további fajták esetében is vizsgálatokat végezni. A fajtákon belül kisebb-nagyobb ingadozás is megfigyelhető, egyes kancák esetében kiemelkedően magas az átlagtól való eltérés, aminek okait érdemes lenne további vizsgálatokkal tisztázni. Meghatározó elvnek tekinthető a felügyelet alatt történő elletés, valamint a magzatburok teljességének vizsgálata annak eltávozása után.



